கேள்வி: அடிலைடே அமெசு - வாழ்க்கை என்பது என்ன?
பதில்: அமெசுவின் தந்தையார் டி. எல். அமெசு ஆவார். இவர அமெரிக்கப் படைத்துறையில் தளபதியாக (Colonel) இருந்தவர். அமெசு வாசர் கல்லூரியில் 1922 வரை படித்தார். பின்னர், இவர் இராட்கிளிப் கல்லூரியில் அப்போதுதான் உருவாக்கப்பட்ட வானியல் துறையில் சேர்ந்து படித்தார். அமெசு 1924 இல் வானியலில் இராட்கிளிப்பில் முதுகலைப் பட்டம் பெற்ற முதல் பெண்மணி ஆனார். முதலில் இவர் இதழியலாளராகத் திட்டமிட்டிருந்தார். ஆனால் அப்பகுதியில் வேளையேதும் இல்லையென அறிந்ததும் ஆர்வார்டு கல்லூரி வான்காணகத்தில் ஆராய்ச்சி உதவியாளராகப் பணியில் சேர்ந்தார். இவர் இப்பணியில் தன் இறப்பு வரை அங்கேயே தொடர்ந்தார். இவர் கோமா விர்கோ விண்மீன்குழுக்களில் இருந்த பால்வெளிகளை அட்டவணைப்படுத்தும் பணியைச் செய்துவந்தார். இவர் 1931 இல்; 2800 வான்பொருள்கள் அடங்கிய அட்டவணைப் பணியை முடித்தார். இப்பணி இவரை பன்னாட்டு வானியல் ஒன்றியத்தின் வளிம ஒண்முகில், விண்மீன் கொத்துகள் பற்றிய 28 ஆம் ஆணையத்தில் உறுப்பினராக உதவியது. இவர் 1932 ஜூன் 26 இல் சுக்குவாம் ஏரியில் விடுமுறையைக் கொண்டாட ஓடத்தில் நன்கு தெரிந்த நண்பர் ஒருவருடன் சென்றபோது அவ்வோடம் கவிழ்ந்தது. இவர் நீரில் மூழ்கியதாகக் கருதப்பட்டது. இவரது உடல் பத்து நாட்கள் கழித்து 1932 ஜூலை 5 இல் தேடி எடுக்கப்பட்டது. இவர் தன் 32 ஆம் அகவையில் இறந்தார்.